钦定古今图书集成/明伦汇编/氏族典/第147卷 > 孙祖德
## 钦定古今图书集成/明伦汇编/氏族典/第147卷 > 孙祖德

按《宋史孙祖德传》：“祖德字延仲，潍州北海人。父航，监
察御史。祖德进士及第，调濠州推官，改大理寺丞，知
榆次县。上书言刑法重轻，以尚书屯田员外郎通判
西京留守司，入为殿中侍御史。章献太后春秋高，疾
加剧，祖德请还政。及太后崩，诸尝言还政者多进用，
遂擢尚书兵部员外郎、知谏院。言郭皇后不当废，获
罪。”久之，迁天章阁待制，出知兖、徐、蔡州、永兴军，徙凤
翔府，改龙图阁学士、知梓州。累迁右谏议大夫、知河
中府。历陈、许、蔡、潞、郓、亳州、应天府，以疾得颍州。除吏
部侍郎，致仕，卒。